b'\n_START_ARTICLE_\nRynn\xc3\xa4kk\xc3\xb6panssarivaunu\n_START_PARAGRAPH_\nRynn\xc3\xa4kk\xc3\xb6panssarivaunu on panssarivaunutyyppi, jonka tarkoituksena on kuljettaa taistelukent\xc3\xa4lle jalkav\xc3\xa4ke\xc3\xa4 ja tukea sit\xc3\xa4 taistelussa. Rynn\xc3\xa4kk\xc3\xb6panssarivaunu on tela-alustainen, kevyesti panssaroitu ja aseistettu tykill\xc3\xa4 tai konetykill\xc3\xa4, sek\xc3\xa4 mahdollisesti my\xc3\xb6s panssarintorjuntaohjuksilla. Rynn\xc3\xa4kk\xc3\xb6panssarivaunuja voidaan k\xc3\xa4ytt\xc3\xa4\xc3\xa4 my\xc3\xb6s tiedusteluteht\xc3\xa4viss\xc3\xa4.\n_START_SECTION_\nOminaisuudet\n_START_PARAGRAPH_\nRynn\xc3\xa4kk\xc3\xb6panssarivaunun perusominaisuudet:\n_START_SECTION_\nPanssarointi\n_START_PARAGRAPH_\nRynn\xc3\xa4kk\xc3\xb6panssarivaunun panssarointi on huomattavasti kevyempi kuin taistelupanssarivaunun, mutta kuitenkin parempi kuin miehist\xc3\xb6nkuljetusvaunuissa. Panssarointi vaihtelee muutamasta millimetrist\xc3\xa4 100 millimetriin. Raskain panssarointi sijaitsee yleens\xc3\xa4 rynn\xc3\xa4kk\xc3\xb6panssarivaunun keulassa. Panssaroinnin tarkoitus on suojata sotilaita jalkav\xc3\xa4en k\xc3\xa4siaseilta, mutta ei alikaliiperiammuksilta, panssarintorjuntaohjuksilta tai ontelokranaateilta. Rynn\xc3\xa4kk\xc3\xb6panssarivaunussa voi olla my\xc3\xb6s reaktiivipanssarointi.\n_START_SECTION_\nAseistus\n_START_PARAGRAPH_\nYleens\xc3\xa4 rynn\xc3\xa4kk\xc3\xb6panssarivaunut on aseistettu konetykill\xc3\xa4, jotkut mallit panssarivaunukanuunalla. P\xc3\xa4\xc3\xa4aseen lis\xc3\xa4ksi rynn\xc3\xa4kk\xc3\xb6vaunussa voi olla yksi tai useampi konekiv\xc3\xa4\xc3\xa4ri ja mahdollisesti panssarintorjuntaohjusten ampumalaite tai mahdollisuus ampua ohjuksia p\xc3\xa4\xc3\xa4aseen putkesta. My\xc3\xb6s kevyit\xc3\xa4 ilmatorjuntaohjusj\xc3\xa4rjestelmi\xc3\xa4 voidaan yhdist\xc3\xa4\xc3\xa4 vaunuun.\n_START_SECTION_\nLiikkuvuus\n_START_PARAGRAPH_\nRynn\xc3\xa4kk\xc3\xb6panssarivaunun t\xc3\xa4rkein ominaisuus on hyv\xc3\xa4 liikkuvuus. Vaikka se on tiell\xc3\xa4 hitaampi kuin vastaavat py\xc3\xb6r\xc3\xa4alustaiset ajoneuvot, se kykenee telojensa ansiosta liikkumaan maastossa monipuolisemmin. Rynn\xc3\xa4kk\xc3\xb6panssarivaunun massa on yleens\xc3\xa4 13\xe2\x80\x9330 tonnia. Huippunopeus on yleens\xc3\xa4 50\xe2\x80\x9370 km/h.\n_START_SECTION_\nKuljetusmahdollisuudet\n_START_PARAGRAPH_\nKoska rynn\xc3\xa4kk\xc3\xb6panssarivaunut on tarkoitettu kuljettamaan jalkav\xc3\xa4ke\xc3\xa4, t\xc3\xa4ytyy niiss\xc3\xa4 olla siihen tarkoitettu tila. T\xc3\xa4m\xc3\xa4 on l\xc3\xa4hes poikkeuksetta sijoitettu vaunun takaosaan. Yleens\xc3\xa4 miehist\xc3\xb6tilassa on tilaa 6\xe2\x80\x9313:lle sotilaalle.\n_START_SECTION_\nK\xc3\xa4ytt\xc3\xb6\n_START_PARAGRAPH_\nRynn\xc3\xa4kk\xc3\xb6panssarivaunulla kuljetetaan jalkav\xc3\xa4ke\xc3\xa4 taistelukent\xc3\xa4lle tai sen v\xc3\xa4litt\xc3\xb6m\xc3\xa4\xc3\xa4n l\xc3\xa4heisyyteen, mink\xc3\xa4 j\xc3\xa4lkeen sen ensisijaisena teht\xc3\xa4v\xc3\xa4n\xc3\xa4 on tukea jalkav\xc3\xa4ke\xc3\xa4 suorasuuntaustulella. Panssarintorjuntaohjuksin aseistetut rynn\xc3\xa4kk\xc3\xb6vaunut voivat tuhota my\xc3\xb6s vihollisen raskaasti panssaroituja ajoneuvoja.'